Afrikaans: Die artikel fokus op die vertaling van mediese tekste vir professionele en akademiese doeleindes asook informatiewe mediese tekste wat ingevolge die regering se beleid van ’n gratis gesondheidsorgdiens vir die leek toeganklik moet wees. Brongebaseerde vertaling voldoen nie meer aan die eis om toeganklikheid nie en daar word voorgestel dat Christiane Nord se funksionalistiese model gebruik word om uiteenlopende mediese tekste in Suid-Afrika te vertaal. ’n Vigs-pamflet vir die leek, ’n teksboek vir studente en spesialiste; en ’n bysluiter by medisyne word as illustrasie gebruik. Elke teks vereis nie slegs ’n spesifieke vertaalmetode op makrotekstuele vlak nie, maar ook eiesoortige vertaalstrategieë op mikrotekstuele vlak om te voldoen aan die bedoelde funksie in die teikenkultuur.